**Új táblák jelölik a Velencei-tó Körzeti Hegyközséget**

*Összesen tizenöt idegenforgalmi tájékoztató tábla hirdeti a borvidék déli területeit*

**A Velencei-tó Körzeti Hegyközség a Magyar Közút Nonprofit Zrt. Fejér Megyei Igazgatóságának együttműködésével összesen tizenöt darab idegenforgalmi tájékoztató táblát állított a Velencei-tó körüli közutak bevezető szakaszaira. A köznyelvben csak „barna táblaként” hivatkozott táblák az Etyek-Budai borvidék déli hegyközségének területeit jelölik.**

A táblákat Dobos Ferenc hegyközségi elnök és L. Simon László országgyűlési képviselő kezdeményezésére állították a Velencei-tó Körzeti hegyközség finanszírozásából. Az összesen tizenöt helyszínen telepített táblákon *„Etyek-Budai borvidék – Velencei-tó körzeti hegyközség”* felirat hirdeti az Észak-dunántúli borrégió legkeletibb borvidékének déli hegyközségét, jelentősen növelve ezzel a térség turisztikai desztinációs értékét.

A táblák a Magyar Közút Nonprofit Zrt. Fejér Megyei Igazgatóságának együttműködésével kerültek végleges helyükre. Az újonnan kihelyezett táblákkal a hegyközségbe látogatók a Velencei-tó környéki bevezető útszakaszokon találkozhatnak, többek között a Kápolnásnyék-Vereb-Lovasberény, Velence-Csákvár-Tata és a Kápolnásnyék-Pákozd összekötő utakon három ponton, továbbá a 7-es főút mentén két helyszínen is. További táblákat helyeztek még el a Seregélyes-Pákozd, Szabadegyháza-Agárd és az Adony-Velence összekötő utakon, valamint az M7-es autópálya pákozdi pihenőjénél.

Országszerte több helyütt jelölik „barna táblák” a borvidékeket, és a hatályos útügyi előírás külön szabványt alkalmaz a borutak – és ezen belül is a borutakon található pincészetek – jelölésére. Mindezek ellenére hazánkban még mindig nem általánosan elterjedt gyakorlat a borvidékek közutakon történő idegenforgalmi jelzése, az pedig országszerte is egyedülálló, hogy a táblák egy hegyközséget önállóan jelezzenek. Ebből a szempontból példaértékű a hegyközség kezdeményezése, mely így nemcsak a méltán ismert és elismert Etyek-Budai borvidéket hirdeti, hanem annak déli szőlőterületét, a Velencei-tó Körzeti Hegyközséget is felhelyezi hazánk borturisztikai térképére.